אדמירל היפר השתתפה בפלישה לנורווגיה. ב-8 באפריל 1940 נתקלה אדמירל היפר במשחתת הבריטית "Glowworm" (גחלילית) מצפון מערב לטרונדהיים. המשחתת הבריטית נפגעה קשות, וכאשר ראה מפקדה שאונייתו אבודה התנגש במכוון באדמירל היפר. לאונייה הגרמנית נגרם נזק כבד, ואילו המשחתת הבריטית טבעה. המפקד הבריטי זכה, לאחר מותו, בצלב ויקטוריה; היה זה העיטור הראשון מסוג זה שהוענק במלחמת העולם השנייה, ובחלקו הוענק הודות למפקד האונייה הגרמנית, שכתב לשלטונות הבריטיים דרך הצלב האדום, וסיפר על גבורתו של אויבו.